Document ID: 31999D0769

ΑΠΟΦΑΣΗ ΤΗΣ ΕΠΙΤΡΟΠΗΣ
της 25ης Νοεμβρίου 1999
για την περάτωση της διαδικασίας αντιντάμπινγκ όσον αφορά τις εισαγωγές βιντεοταινιών σε πηνία καταγωγής Δημοκρατίας της Κορέας
[κοινοποιηθείσα υπό τον αριθμό Ε(1999) 3883]
(1999/769/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 9,
μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΑΚΑΣΙΑ
(1) Στις 25 Ιανουαρίου 1999, η Επιτροπή έλαβε καταγγελία όσον αφορά το ζημιογόνο ντάμπινγκ που ασκείται κατά τους ισχυρισμούς από τις εισαγωγές βεντεοταινιών σε πηνία καταγωγής Δημοκρατίας της Κορέας.
(2) Η καταγγελία υποβλήθηκε από την Video Pancake Manufacturers Association (VIPAM) εξ ονόματος των κοινοτικών παραγωγών που αντιπροσωπεύουν το μεγαλύτερο τμήμα της κοινοτικής παραγωγής βεντεοταινιών σε πηνία δυνάμει του άρθρου 4 παράγραφος 1 και του άρθρου 5 παράγραφος 4 του κανονισμού (ΕΚ) αριθ. 384/96 του Συμβουλίου (εφεξής "βασικός κανονισμός").
(3) Η καταγγελία περιείχε, εκ πρώτης όψεως, αποδεικτικά στοιχεία για την ύπαρξη του ντάμπινγκ και της υλικής ζημίας που προέκυπτε, τα οποία στοιχεία θεωρήθηκαν επαρκή για να δικαιολογήσουν την έναρξη διαδικασίας αντιντάμπινγκ.
(4) Η Επιτροπή μετά από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), κίνησε διαδικασία αντιντάμπινγκ όσον αφορά τις εισαγωγές στην Κοινότητα βιντεοταινιών σε πηνία που υπάγονται προς το παρόν στον κωδικό ΣΟ ex 8523 13 00 και καταγωγής Δημοκρατίας της Κορέας.
(5) Η Επιτροπή ενημέρωσε επίσημα τους παραγωγούς-εξαγωγείς, τους εισαγωγείς και τις αντιπροσωπευτικές ενώσεις των εισαγωγέων ή εξαγωγέων που είναι γνωστό ότι ενδιαφέρονται, στους αντιπροσώπους της χώρας εξαγωγής, τους αντιπροσωπευτικούς χρήστες και τους καταγγέλλοντες κοινοτικούς παραγωγούς. Τα ενδιαφερόμενα μέρη έλαβαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός προθεσμίας που καθορίστηκε στην ανακοίνωση για την έναρξη.
B. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(6) Με επιστολή της 6ης Οκτωβρίου 1999 στην Επιτροπή, η VIPAM ανακάλεσε επισήμως την καταγγελία της.
(7) Σύμφωνα με το άρθρο 9 παράγραφος 1 του βασικού κανονισμού, η διαδικασία μπορεί να περατωθεί όταν ανακαλείται η καταγγελία, εκτός αν αυτή η περάτωση δεν είναι προς το συμφέρον της Κοινότητας.
(8) Η Επιτροπή θεώρησε ότι η παρούσα διαδικασία πρέπει να περατωθεί επειδή η έρευνα δεν είχε καταλήξει σε κάποιο συμπέρασμα που να δείχνει ότι η περάτωση της διαδικασίας είναι αντίθετη προς τα συμφέροντα της Κοινότητας. Τα ενδιαφερόμενα μέρη ενημερώθηκαν σχετικά και έλαβαν την ευκαιρία να αναπτύξουν τις παρατηρήσεις τους. Δεν λήφθηκαν παρατηρήσεις που να δείχνουν ότι η περάτωση της διαδικασίας είναι αντίθετη προς τα συμφέροντα της Κοινότητας.
(9) Η Επιτροπή, επομένως, συνάγει το συμπέρασμα ότι η διαδικασία αντιντάμπινγκ όσον αφορά τις εισαγωγές στην Κοινότητα βεντεοταινιών σε πηνία καταγωγής Δημοκρατίας της Κορέας πρέπει να περατωθεί χωρίς την επιβολή μέτρων αντιντάμπινγκ,
ΑΠΟΦΑΣΙΣΕ:
Άρθρο μόνο
Περατώνεται η διαδικασία αντιντάμπινγκ όσον αφορά τις εισαγωγές βεντεοταινιών σε πηνία, που υπάγονται προς το παρόν στον κωδικό ΣΟ ex 8523 13 00 και καταγωγής Δημοκρατίας της Κορέας.
Βρυξέλλες, 25 Νοεμβρίου 1999.

Labels: 4
3
12
18
15